Deċiżjoni tal-Kunsill
tal- 25 ta’ Ottubru 2004
dwar l-iffirmar, f’isem il-Komunità Ewropea, tal-Konvenzjoni għat-tisħiħ tal-Kummissjoni Inter-Amerikana tat-Tonn Tropikali stabbilita bil-Konvenzjoni ta’ l-1949 bejn l-Istati Uniti ta’ l-Amerika u r-Repubblika tal-Kosta Rika ("il-Konvenzjoni ta' Antigwa")
(2005/26/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 flimkien ma’ l-ewwel sentenza ta’ l-ewwel subparagrafu ta’ l-Artikolu 300 (2) tiegħu,
Wara li kkunsidra l-proposta mill-Kummissjoni,
Billi:
(1) Il-Komunità Ewropea għandha kompetenza esklussiva li tadotta miżuri għall-konservazzjoni u l-immaniġġjar tar-riżorsi tas-sajd u li tidħol fi ftehim ma’ pajjiżi u organizzazzjonijiet internazzjonali oħra.
(2) Il-Komunità hija Parti Kontraenti fil-Konvenzjoni tan-Nazzjonijiet Uniti dwar il-Liġi tal-Baħar, li teżiġi li l-membri kollha tal-komunità internazzjonali jikkoperaw fil-konservazzjoni u l-immaniġġjar tar-riżorsi bijoloġiċi tal-baħar.
(3) Fid- 19 ta’ Diċembru 2003, il-Komunità ffirmat u rratifikat il-Ftehim dwar l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar ta’ l- 10 ta’ Diċembru 1982 dwar il-Konservazzjoni u l-Immaniġġjar ta’ Stokk ta’ Ħut li hu Komuni F’Iktar minn Żona Waħda u Stokk ta’ Ħut li hu Altament Migratorju [1].
(4) Il-Kummissjoni Inter-Amerikana tat-Tonn Tropikali (IATTC) kienet stabbilita bil-Konvenzjoni bejn l-Istati Uniti ta’ l-Amerika u r-Repubblika tal-Kosta Rika, konkluża fl-1949. Matul il-61 Laqgħa tagħha f’Ġunju 1998, l-IATTC adottat Riżoluzzjoni li biha l-Partijiet Kontraenti ftehmu li jfasslu Konvenzjoni ġdida biex tiġi msaħħa l-IATTC u jiġi aġġornat l-istatut tagħha skond id-dispożizzjonijit tal-Liġi Internazzjonali tal-Baħar.
(5) Il-Komunità kienet mistiedna tieħu sehem b’mod sħiħ f’dan il-proċess mill-bidu u lagħbet rwol attiv fih. Il-proċess laħaq l-ogħla punt bl-adozzjoni tal-Konvenzjoni għat-Tisħiħ tal-Kummissjoni Inter-Amerikana tat-Tonn Tropikali stabbilita bil-Konvenzjoni ta’ l-1949 bejn l-Istati Uniti ta’ l-Amerika u r-Repubblika tal-Kosta Rika, "il-Konvenzjoni ta’ Antigwa", fis-70 laqgħa ta’ l-IATTC, miżmuma mill- 24 sas- 27 ta’ Ġunju 2003 f’Antigwa, il-Gwatemala.
(6) Il-Konvenzjoni ta’ Antigwa kienet miftuħa għall-iffirmar fl- 14 ta’ Novembru 2003 f’Washington DC, l-Istati Uniti ta’ l-Amerika, u ser tibqa’ hekk sal- 31 ta’ Diċembru 2004, skond l-Artikolu XXVII tagħha.
(7) Il-Konvenzjoni ta’ Antigwa hija miftuħa għall-iffirmar mill-Komunità skond l-Artikolu XXVII (1)(ċ) tagħha.
(8) Is-sajjieda tal-Komunità joperaw fiż-Żona tal-Konvenzjoni ta' Antigwa. Huwa għalhekk fl-interess tal-Komunità li ssir membru ta' l-IATTC. Il-Komunità għandha għalhekk tiffirma l-Konvenzjoni ta’ Antigwa,
IDDEĊIEDA KIF ĠEJ:
Artikolu 1
L-iffirmar tal-Konvenzjoni għat-Tisħiħ tal-Kummissjoni Inter-Amerikana tat-Tonn Tropikali stabbilita bil-Konvenzjoni ta’ l-1949 bejn l-Istati Uniti ta’ l-Amerika u r-Repubblika tal-Kosta Rika ("il-Konvenzjoni ta' Antigwa") hija hawnhekk approvata f’isem il-Komunità Ewropea, suġġett għad-Deċiżjoni tal-Kunsill dwar il-konklużjoni ta’ l-imsemmija Konvenzjoni.
It-test tal-Konvenzjoni hu mehmuż ma' din id-Deċiżjoni.
Artikolu 2
Il-President tal-Kunsill hu hawnhekk awtorizzat biex jaħtar il-persuna/i awtorizzat/i biex jiffirma/w il-Konvenzjoni f’isem il-Komunità, suġġett għall-konklużjoni tagħha.
Magħmula fi Brussel, nhar il- 25 ta' Ottubru 2004.